ދިވެހިރާއްޖޭގެ ރަށެއްގެ ރަށްވެއްސަކަށް ވުމާބެހޭ ޤާނޫނު [ނަން ބަދަލުވެފައި]
(46/78)

ދިވެހިރާއްޖޭގެ އެއްރަށެއްގެ ވަޒަންވެރިއަކު އަނެއް ރަށެއްގެ ވަޒަންވެރިއެއްގެ ގޮތުގައި ރަޖިސްޓަރީ ކުރެވޭނީ މެދުނުކެނޑި އެރަށެއްގައި 5 އަހަރު ދުވަސް ދިރިއުޅުމުގެ ގޮތުން ވޭތުކުރުމާއެކު އެމީހެއްގެ އަމިއްލަ ވަޒަނެއް އެރަށެއްގައި ހުރުމުންނެވެ.
މިގޮތުން ރަށްވެހިވާ ފިރިހެނުންގެ އުމުރުން 16 އަހަރު ހަމަނުވާ ދަރިންނާއި، އަނބިމީހާ އެމީހާއާއެކު އެރަށެއްޤެ ރަށްވެހީންގެ ގޮތުގައި ރަޖިސްޓަރީ ކުރެވިދާނެއެވެ. ނަމަވެސް މިފަދަ އަނބިން ވަރިކުރުމަށްފަހު އެރަށެއްގެ ރަށްވެއްސެއްކަމުން ކެނޑޭނެއެވެ.
މިޤާނޫނުގައި ބަޔާންކުރެވިފައިވާ ގޮތުގެމަތިން ރަށްވެހިވާ އަންހެނެއްގެ ފިރިއަކު އެރަށެއްގެ ރަށްވެއްސެއްކަމުގައި ރަޖިސްޓަރީ ކުރެވޭނީ 1 ވަނަ މާއްދާގައިވާ ގޮތުގެމަތިންނެވެ. އަދި މިފަދަ މީހުންގެ ދަރިން އެރަށުގެ ރަށްވެހިންގެ ގޮތުގައި ރަޖިސްޓަރީ ކުރެވޭނީވެސް މިގޮތުގެ މަތިންނެވެ.
މިޤާނޫނުގައިވާ ގޮތުގެމަތިން ރަށްވެހިވާ އަންހެންމީހާގެ ބައްޕައެއްނެތް 16 އަހަރުން ދަށުގެ ކުދިން ބެލެވޭނީ އެރަށެއްގެ ރަށްވެއްސަކު ކަމުގައެވެ.